**ELŐTERJESZTÉS**

**Szombathely Megyei Jogú Város Közgyűlésének**

**2024. január 25-i ülésére**

**Javaslat az 1000 fa program további bővítésére, valamint az igénylés eljárásrendjének módosítására**

A Közgyűlés a 421/2022. (XII.8.) Kgy. számú határozatában úgy döntött, hogy az 1000 fa program kiterjesztésével 2023. évtől minden évben megvalósítja a lakossági faültetési programot. A Közgyűlés a 405/2023. (XII.14.) Kgy. számú határozatában az 1000 fa program kiterjesztésének 2023. évi megvalósításáról készült beszámolót elfogadta, valamint felkérte a polgármestert, hogy a 2024. januári közgyűlésre dolgozza ki a program további bővítésének lehetőségét.

A jelen előterjesztés első részében a fás szárú növények igénylésére vonatkozó eljárásrend módosítására, második részében pedig ugyanazon regisztrációs időszak keretében kisebb, erkélyen is nevelhető növények (muskátli, levendula, paprika, paradicsom) programba történő bevonására teszek javaslatot.

A program eljárásrendjében a fás szárú növények tekintetében az alábbi módosítások váltak szükségessé. A program megvalósítását (regisztráció és kiosztás) az eddigi két alkalom (tavasz, ősz) helyett évente egy alkalommal javasolt megvalósítani, mégpedig a tavaszi időszakban. A program népszerűségére és sikerére való tekintettel (a regisztráció első napján a rendelkezésre álló keret betelt) 2024-ben az elérhető fás szárú növények száma cca. 3800 db-ra bővül (2023-ban 1090 db került kiosztásra). A regisztrációs időszak február 1-jén 8:00 órakor indul és a meghatározott keret betöltéséig tart, de legkésőbb február 18-án 15:00 órakor zárul. A növények kiosztása március hónapban történik.

Az igényelhető növények tervezett köre:

* kislevelű hárs *(Tilia cordata)* - földlabdás 6-8 cm törzskörméret (1 méter magasságban mérve)
* magas kőris (Fraxinus excelsior) - földlabdás 6-8 cm törzskörméret (1 méter magasságban mérve)
* tiszafa *(Taxus x media ’Hicksii’)* - földlabdás, 80-100 cm magas
* tiszafa *(Taxus baccata ’Overeynderii’)* - földlabdás, 80-100 cm magas
* babérmeggy *(Prunus laurocerasus ’Novita’)* – konténeres (3 l), 40-60 cm magas
* leylandi ciprus *(Cupressocyparis x leylandii)* – konténeres (2l), 100-125 cm magas
* törpefenyő *(Pinus mugo var. pumilio)* – konténeres (8l), 30-40 cm magas
* ezüstfenyő *(Picea pungens ’Fat Albert’)* – földlabdás 100-125 cm magas
* gyümölcsfa (alma, cseresznye, kajszi, körte, meggy, őszibarack és szilva)

A programnak a 421/2022. (XII.8.) Kgy. számú határozatban elfogadott feltételei és eljárásrendje a fás szárú növények tekintetében a további pontokban változatlan marad.

A program kibővítésével az önkormányzat a társasházai lakásokban élők számára is zöldítési lehetőséget kíván a továbbiakban biztosítani, szintén a tavaszi időszakban, évi egy alkalommal. A fás szárú növények mellett kisebb, az erkélyeken is nevelhető növényeket (muskátli, levendula, paprika, paradicsom) is igényelhetnek online felületen azon szombathelyi lakosok, akik nem családi házban élnek. Egy háztartás összesen 6 db növényt igényelhet, tetszés szerinti bontásban. A regisztrációs időszak február 1-jén 8:00 órakor indul és a meghatározott keret betöltéséig tart, de legkésőbb február 18-án 15:00 órakor zárul. Az 1000 fa program regisztrációs felületén külön űrlapon lesz lehetőség a fenti növények igénylésére. A növények kiosztása 2024. május 15-től kezdődhet. A kiosztandó kisebb balkonnövények száma összesen cca. 21 000 db. A program további elemeire a 421/2022. (XII.8.) Kgy. számú határozatban elfogadott eljárásrend vonatkozik.

Az előzetes számítások szerint a fentiek szerint kibővített program megvalósítására 2024. évben bruttó 50.000.000 Ft fedezet szükséges. A pontos forrásigény a regisztráció lezártát követően lesz ismert.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2024. január 18.**

**/: Dr. Nemény András :/**

**HATÁROZATI JAVASLAT**

**.…./2024. (I.25.) Kgy. számú határozat**

* + - 1. Szombathely Megyei Jogú Város Közgyűlése az 1000 fa program 2024. évre tervezett, kibővített változatát és annak eljárásrendjét az előterjesztés szerinti tartalommal jóváhagyja.
      2. A Közgyűlés elhatározza, hogy az 1. pont szerinti kiterjesztett program megvalósításához szükséges fedezetet a 2024. évi költségvetésében biztosítja.
      3. A Közgyűlés felkéri a polgármestert a program végrehajtásához szükséges intézkedések megtételére.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

/a végrehajtásért felelős:

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője/

**Határidő:** azonnal /az 1. és 3. pont vonatkozásában/

a 2024. évi költségvetés elfogadása /a 2. pont vonatkozásában/